Raportul Ministerului Economiei

 privind implementarea proiectelor şi programelor de asistenţă externă, 2013
1. Proiectul ameliorarea competitivităţii (PAC)
Finanţator: Banca Mondială
Bugetul : 38.300.000 dolari SUA
Perioada de implementare: 06 februarie 2006- 30 iunie 2013
Obiectiv: sporirea competitivităţii întreprinderilor prin dezvoltarea mediului de afaceri, îmbunătăţirea accesului la finanţare şi stabilirea standardelor corespunzătoare, îmbunătăţirea serviciilor de testare şi calitate disponibile pentru întreprinderi.

Proiectul a inclus cinci componente, concentrându-se pe:

1. Îmbunătăţirea mediului de afaceri. Această componentă a inclus desfăşurarea activităţilor pentru Comisia de Stat pentru Reglementarea  Activităţii de Întreprinzător, Secretariatul reformei de reglementare, departamentele relevante ale Ministerului Economiei şi altor entităţi implicate în implementarea reformei regulatorii, gestionarea, monitorizarea și evaluarea impactului de reglementare. A fost oferit sprijin în revizuirea reglementărilor şi elaborarea actelor legislative şi normative relevante, stabilirea de registre de reglementare şi sisteme de informare. Cei şase consultanţi, angajaţi de PAC în coordonare cu Ministerul Economiei au oferit expertiză juridică calificată, care acoperă practic toate domeniile de reglementare. 

Iniţiativa reformei regulatorii a cuprins un număr semnificativ de schimbări instituţionale şi regulatorii menite să creeze un mediu de afaceri mai favorabil pentru sectorul privat din ţară. Cu sprijinul PAC a fost elaborată noua Strategie a reformei cadrului de reglementare a activităţii de întreprinzător 2013-2020, oferind un cadru conceptual şi de gestionare a eforturilor pentru îmbunătăţirea mediului de afaceri. Strategia a fost aprobată de către Guvern în iulie 2013. Noua Strategie prevede măsuri de susţinere a Guvernului în eficientizarea procesului legislativ şi asigură principiul low cost / low risc în promovarea legislaţiei noi, având în vedere impactul acesteia atât asupra statului, cât şi a sectorului privat.

2. Modernizarea Sistemului de Metrologie, Standardizare, Testare şi Calitate (MSTQ). În perioada de activitate, PAC a modernizat şi renovat 9 laboratoarele naţionale de metrologie şi testare în mun. Chişinău şi 2 în Centrul regional de metrologie din mun. Bălţi. Suma totală alocată de PAC pentru laboratoare si alte echipamente auxiliare pentru componenta MSTQ a constituit 7,6 mil. dolari SUA,  dintre care  5,8 mil. dolari pentru echipamente metrologice şi de testare.
În domeniul acreditării, principalul beneficiar al Proiectului a fost Centrul de Acreditare, actualul MOLDAC. Acest domeniu este unul din pilonii principali ai infrastructurii calităţii în orice ţară. Proiectul a sprijinit dezvoltarea capacităţii instituţionale a acestui Centru prin schimburi de experienţă şi bune practici în domeniul acreditării, inclusiv vizite de studii la instituţiile similare din România, Cehia, Polonia, Suedia, Germania, Turcia, etc.

Suma totală alocată la PAC pentru training-uri şi servicii de consultanţă privind componenta MSTQ constituie 1,9 mil. dolari.

Unul dintre elementele importante ale Planului de acţiuni RM-UE este armonizarea legislației referitoare la calitatea infrastructurii şi adoptarea standardelor naţionale la cele ale UE. Transpunerea directivelor UE în domeniile strategice ale economiei naţionale a fost unul dintre obiectivele ţintă ale proiectului. Pe parcursul anului trecut, PAC a sprijinit Ministerul Economiei oferind asistenţă tehnică în procesul transpunerii a 6 directive UE:
- Directiva 2007/45/CE a Parlamentului European și a Consiliului din 5 septembrie 2007 de stabilire a normelor privind cantitățile nominale ale produselor preambalate;

- Directiva Consiliului din 19 decembrie 1974 privind apropierea legislațiilor statelor membre referitoare la sticlele utilizate ca recipiente de măsurare;
- Directiva 2009/23/CE a Parlamentului European și a Consiliului din 23 aprilie 2009 privind instrumentele de cântărire ne-automate;
- Directiva 2009/34/CE a Parlamentului European și a Consiliului din 23 aprilie 2009 privind dispozițiile comune pentru mijloacele de măsurare și metodele de control metrologic;
- Directiva 2006/42/CE a Parlamentului European și a Consiliului din 17 mai 2006 privind echipamentele tehnice și de modificare a Directivei 95/16/CE;
- Directiva 2009/3/CE a Parlamentului European și a Consiliului din 11 martie 2009 de modificare a Directivei 80/181/CEE a Consiliului privind apropierea legislațiilor statelor membre referitoare la unitățile de măsură.

Adoptarea în anul 2013, cu sprijinul PAC, a 2577 standarde, inclusiv 563 standarde naţionale identice cu cele internaţionale (ISO/CEI) şi 2014 standarde naţionale identice cu cele europene (EN) a facilitat procesul de fuziune a sistemului naţional de standardizare cu cel european şi internaţional, astfel fiind eliminate barierele tehnice în calea comerţului şi contribuind la accesul produselor naţionale pe pieţele externe.
3. Granturi de co-finanţare a serviciilor de consultanţă pentru dezvoltarea afacerii. În perioada august 2012 - septembrie 2012 a avut loc etapa înregistrării beneficiarilor, explicarea procedurilor, în cadrul căreia s-a realizat planul de acțiuni al Proiectului, ca anexa la contractul de servicii de consultanță. Ca rezultat, s-au colectat 72 de pachete complete de documente care au fost procesate și aprobate de Comisia de Evaluare. Totodată,  Camera de Comerţ şi Industrie a Republicii Moldova a consultat companiile acceptate în proiect despre procedura de procurare a  serviciilor de consultanţă și certificare în domeniul managementul calității. Pe parcursul perioadei, a fost creată o lista de companii ce prestează servicii de consultanta și certificare în domeniul managementul calității. 
Ca rezultat a respectării prevederilor proiectului și procedurilor de procurare stabilite în termenii de referință, dar și de manualul operațional, pe parcursul perioadei decembrie 2012 - iunie 2013 s-au rambursat 67 granturi pentru serviciile de consultanță. Aceste granturi au fost valorificate de către 53 de companii și au valoarea totală de 3, 750, 252 lei. În mediu pentru fiecare serviciu s-au rambursat 55,974 lei. 

Cel mai solicitat serviciu  este implementarea sistemelor de management al calității - 37%. O cotă impunătoare  are și efectuarea studiilor de fezabilitate - 21%. Companiile producătoare, mai ales aleg acest tip de servicii pentru a avea personalizate la necesitățile lor analiza comercială (descrierea ramurii, volumul și dinamica pieței, analiza cererii și ofertei, descrierea rețelei de distribuție), analiza tehnică (identificarea necesarului de echipament și utilaj, descrierea activităților și tehnologiilor), analiza modelului de organizare a afacerii, respectiv, analiza resurselor de finanțare, analiza eficienței financiare, analiza riscurilor afacerii și respectivele concluzii privind oportunitatea deciziei de investire. Agenții economici nu dispun de forțele necesare de capital și resurse umane ca să identifice direcțiile și modalitățile de valorificare a potențialului afacerii care o dețin. Planurile de afaceri sînt de asemenea actuale (10%) dat fiind faptul că este o deficiență financiară cronică, mai ales de mijloace circulare. Mai puțin solicitate sînt planurile de restructurare (3%) și elaborarea produselor noi (5%). Aceste servicii sînt solicitate de companiile mature financiar și conceptual pentru a se reorienta spre piețe noi și pentru a corespunde cu cerințele noilor piețe de desfacere. 

Sfera prestării serviciilor se evidențiază tot mai mult (40%), analizînd activitățile beneficiarilor de grant pe tot parcursul PAC. Unul din motivele principale pentru care anume companiile prestatoare de servicii au aplicat la acest proiect este, pe lîngă creșterea calității serviciului prestat și fidelizarea clienților cu o calitate constantă, posibilitate de a fi eligibil pentru a participa la diferite licitații și tendere locale / internaționale. 

Pe locul 2 se plasează companiile producătoare, cu o cotă de 25%. Acest segment se repartizează în 2 mare categorii: 69% din afacerile în domeniul producerii sunt companii care activează în sfera produselor alimentare. Această sferă este reprezentată de agenți economici care produc: fructe, legume, semifabricate din carne, conserve, ketchup, maioneză, produse lactate și de panificație. A doua parte a afacerilor producătoare în mărime de 31% reflectă companiile care produc mărfuri de larg consum din domenii foarte diferite: material izolant pentru țevi, filtre de apă, mobilă, lădițe din lemn pentru depozitarea și transportul fructelor și legumelor și articole din metal. 

Din punct de vedere al localizării geografice, beneficiarii sunt în majoritate din mun. Chișinău (79%), dar şi localitățile nordice (13%) și cele sudice (8%), care sunt reprezentate teritorial de localități ca : Bălți, Briceni, Rîbnița, Soroca, Florești, Ștefan Vodă, Cahul și Vulcănești.

Pe parcursul organizării tenderelor pentru procurarea serviciilor de consultanță s-a constatat că 75% din beneficiarii de grant au apelat pentru implementarea unui singur serviciu de consultanță, iar 25 % din totalul beneficiarilor au implementat 2 servicii de consultanță.
4. Linia de Credit. Scopul Liniei de Credit a constituit menţinerea şi sporirea competitivităţii întreprinderilor private din Moldova prin acordare de resurse pe termen lung prin Instituţiile Financiare Participante (IFP), destinate ameliorării capacităţilor întreprinderilor pentru majorarea ofertei la export.  Re-creditarea operaţiunilor este administrată de Directoratul Liniei de Credit pe lîngă Ministerul Finanţelor (DLC). Condiţiile de acordare a sub-împrumuturilor: pentru finanţarea investiţiilor - suma maximală pentru sub-împrumuturi este de până la echivalentul a 800,000 EURO cu maturitatea de până la  8 ani; pentru finanţarea capitalului circulant independent - echivalentul de până la 500,000  EURO cu maturitatea de până la  4 ani.
În cadrul Proiectului au fost acceptate 6 bănci locale intermediare: MoldovaAgroindbank, Victoriabank, Mobiasbancă-Groupe Societe Generale, Moldindconbank, Energbank şi Banca Socială, care şi-au asumat toate riscurile legate de credit la re-creditarea fondurilor beneficiarilor privaţi.

Conform datelor anunţate de IFP, rata comercială medie a dobânzilor de re-creditare a beneficiarilor finali, aplicată de către IFP pentru sub-împrumuturile aprobate în lei (care include marja comercială a băncilor pentru riscurile de credit) constituie 12,57%, pentru tranşele în dolari SUA reprezintă 5,66% şi pentru EURO - 6,11%, ceea ce este mai avantajos în comparaţie cu ratele medii la creditele comerciale acordate în sistemul bancar. 

Din data demarării Proiectului până la 31 decembrie 2013 au fost aprobate 96 de sub-proiecte eligibile în sumă totală de 37,23 mil. lei, 9,45 mil. dolari SUA şi 16,27 mil. EURO, care au fost decontate integral din împrumutul extern al Proiectului (resurse directe). Cea mai mare parte din sub-împrumuturile decontate au fost îndreptate în ramura agriculturii şi  industriei alimentară - 60,85%, în ramurile industriei uşoare - 25,22% și în servicii (transport și hoteliere) - 13,94%. 

Cea mai activă bancă în prezentarea de sub-proiecte este MoldovaAgroindbank, pentru care au fost aprobate 27 de sub-proiecte sau 45,8% din numărul total și 50,3% din suma totală aprobată spre decontare, urmată de către Victoriabank cu 18 sub-proiecte, sau 30,5% și respectiv, 30,3%.
5. Accesul la finanţare. Biroul de Credit, licenţiat şi supravegheat de Comisia Naţională a Pieţei Financiare, a devenit operaţional în 2011. Biroul de Credit în prezent include informaţii de la bănci şi două companii de leasing. Raportarea este voluntară şi necesită acordul prealabil al debitorului. Existenţa Biroului de Credit a contribuit la stabilirea istoriei creditare pentru majoritatea debitorilor, de care ar trebui să beneficieze în special companiile micro şi  mici solicitante de credite. În prezent, Biroul stochează date pe 130,000 debitori şi 250,000 de împrumuturi, în comparaţie cu 131,000 debitori activi şi 148,000 împrumuturi active în sistemul bancar la sfârşitul anului 2012. Aproximativ 7000 de împrumuturi sunt pe întreprinderi; restul pe persoane fizice (unele pe micro-întreprinderi). Biroul de Credit deja a ajutat clienţii săi, stabilind istoricul creditelor, şi a făcut transparent nivelul real al datoriei bancare. Informaţiile sunt stocate timp de şapte ani şi debitorii au dreptul să verifice datele.
2. Programul de suport bugetar în sectorul energetic (Asistenţa tehnică pentru reforma sectorului energetic)

Finanţator: Uniunea Europeană
Buget: 40,000,000 EURO + 2,600,000 EURO asistenţa tehnică pentru reforma sectorului energetic
Perioada de implementare: decembrie 2011 – decembrie 2014
Obiectiv: sprijinirea Guvernului Republicii Moldova în implementarea reformelor în sectorul energetic, cu un accent special pe securitatea aprovizionării, eficienţa energetică şi energia regenerabilă, prin asigurarea finanţării, asistenţei tehnice şi a dialogului politic privind activităţile prioritare de mare importanţă pentru populaţia Republicii Moldova şi dezvoltarea sectorului energetic.
Realizarea obiectivelor Matricei de politici privind suportul bugetar acordat de UE în sectorul energetic a făcut posibilă transferarea de către Comisia Europeană în anul 2013 a celei de-a doua tranşe de 11,6 mil. EURO (207,111,190 lei) în bugetul de stat. Eforturile depuse în anul 2013 în vederea atingerii obiectivelor Matricei de politici vor oferi posibilitate de a obţine cea de-a treia tranşă din cadrul Programului, valoarea căreia fiind condiţionată de gradul de realizare a angajamentelor stabilite pentru anul 2013. 
În contextul dat, activităţile întreprinse pe parcursul anului 2013 în sector au vizat atît elaborarea şi perfecţionarea legislaţiei primare şi secundate, cît şi investiţii concrete în acţiuni de eficienţă energetică şi valorificare a energiei din surse regenerabile.

Pe parcursul anului 2013 au fost elaborate:

· Planul Naţional de Acţiuni în domeniul eficienţei energetice (PNAEE) pentru anii 2013-2015, aprobat prin Hotărîrea Guvernului nr. 113 din 07.02.2013;

· Planul Naţional de Acţiuni în domeniul energiei din surse regenerabile de energie pentru anii 2013-2020 (PNAESR), aprobat prin Hotărîrea Guvernului nr. 1073 din 27.12.2013;
· proiectul legii privind proiectarea ecologică. Proiectul a fost avizat de instituţiile interesate. AIR-ul la proiect a fost aprobat în cadrul şedinţei Grupului de lucru pentru reglementarea activităţii de întreprinzător, iar proiectul de Lege a fost pus în discuţie pe data de 12.03.2014;

· proiectul legii privind promovarea utilizării energiei din surse regenerabile, în redacţie nouă. Proiectul a fost aprobat în şedinţa Guvernului din data de 26 februarie 2014. Dat fiind faptul că în cadrul şedinţei au fost expuse unele propuneri de către ANRE, la moment se examinează suplimentar propunerile respective, după care va fi remis Parlamentului;
· Propunerea de politică publică „Cu privire la perfecţionarea mecanismelor de promovare a cogenerării în sistemul energetic al Republicii Moldova”, cu aplicarea Metodologiei analizei ex-ante a impactului politicilor publice, aprobată de CIPS la 26.03.2014;

· Hotărîrea Guvernului nr. 29 din 22.01.2014, pentru aprobarea proiectului legii cu privire la energia termică şi promovarea cogenerării. La moment, proiectul se află în Parlament;

· Studiul privind cercetarea potenţialului biocarburanţilor/ biolichidelor şi utilizarea acestora.
De asemenea, în perioada de raportare au fost adoptate 360 standarde europene şi internaţionale în domeniul energetic, disponibile spre aplicare publicului şi industriei RM. Astfel, toţi operatorii sectorului energetic şi utilizatorii de echipamente energetice, inclusiv consumatorii, beneficiază de aceste standarde, avînd acces la ultimele realizări şi practici în domeniul energetic şi electrotehnic la nivel internaţional. Urmare analizei standardelor EN în comitetele specializate, au fost adoptate 60 standarde în domeniul eficienţei energetice a clădirilor şi peste 300 standarde în domeniile conexe (ventilare, încălzire, etc.).
3. Proiect „Energie şi Biomasă în Moldova”

Finanţator: Uniunea Europeană
Bugetul : 14.560.000 EURO.

Perioada de implementare: 01 ianuarie 2011- 31 decembrie 2014
Obiectivul general al Proiectului este cel de a contribui la crearea unui sistem mai sigur, competitiv şi durabil de producere a energiei din surse regenerabile în Republica Moldova prin intermediul unui suport bine-orientat acordat celor mai viabile şi disponibile surse locale de energie regenerabilă, în special, biomasă din deşeuri agricole. 
Scopul proiectului este de a spori utilizarea tehnologiei energiei regenerabile, mai cu seamă prin eficienţa energetică şi trecerea de la un combustibil la altul. 

Proiectul se axează în mod primar pe îmbunătăţirea condiţiilor de încălzire în edificiile din sectorul public rural, inclusiv în şcoli şi centre comunitare, prin utilizarea deşeurilor disponibile de paie, furnizate de întreprinderile agricole locale. Proiectul va mai stimula şi pieţele locale pentru îmbunătăţirea asigurării cu agent termic a gospodăriilor individuale; cogenerarea industrială şi brichetarea în bază de biomasă, cât şi va contribui la dezvoltarea capacităţilor locale în sectorul biomasei şi promovarea beneficiilor energiei obţinute din biomasă şi cele ale proiectului.

Proiectul constă din patru componente, după cum urmează:

Componenta 1: Încălzirea clădirilor publice din zona rurală cu biomasă şi crearea pieţelor locale de asigurare cu combustibil. Din ianuarie 2013 au fost organizate 12 seminare raionale (Călărași, Căușeni, Ialoveni, Nisporeni, Strășeni, Taraclia, Briceni, Criuleni, Drochia, Dubăsari, Edineț, Ocnița) la care 431 de participanți au fost informați și instruiți în obiectivele și procedurile de implementare a PEBM, precum și elaborarea scrisorilor de intenție privind inițierea unui proiect la nivel local. În rezultatul seminarelor organizate, 63 localităţi au iniţiat proiecte la nivel comunitar, prezentând în adresa PEBM 74 scrisori de intenții. În conformitate cu criteriile de selectare și evaluare, Comitetul de Selectare a Proiectelor (CSP) a ales 46 comunităţi pentru promovarea în continuare a proiectelor de încălzire pe bază de biomasă a instituțiilor publice.

De la începutul anului 2013 au fost organizate activități de promovare și informare la nivel local în 46 de sate selectate din 12 raioane menționate mai sus, unde au participat 1477 de membri ai comunităților. Beneficiarii proiectelor de încălzire cu biomasa sunt: 26,519 de copii, 4,727 de colaboratori din instituţiile publice şi 58,412 de părinţi şi alte categorii de populaţie, în total – 89,658 persoane.

În rezultatul implementării proiectelor de încălzire cu biomasă în anul 2013 au fost create 53 locuri noi de muncă în comunitățile beneficiare și la întreprinderile producătoare de biocombustibil. Cumulativ, în trei ani de activitate a PEBM au fost create 283 noi locuri de muncă.

Datorită eforturilor comune a Ministerului Economiei, Agenției pentru Eficiență Energetică, Institutului Național de Standardizare și PEBM, depuse în procesul de elaborare și promovare a calității, subiect crucial în dezvoltarea sectorului combustibilului din biomasă, s-a reușit transpunerea și aprobarea a 37 standarde de calitate pentru combustibilului din biomasă. De asemenea, cu suportul Proiectului a fost elaborată o primă versiune a Regulamentului tehnic privind calitatea combustibilului din biomasă, normă ce va stabili în mod obligatoriu parametrii fizici și chimici ai brichetelor și peleților ce vor fi furnizate consumatorilor publici și privați din Republica Moldova. Acesta a fost aprobat data de 4 Decembrie 2013 în ședință de Guvern.
Componenta 2: Stimularea dezvoltării pieţelor locale de asigurare cu agent termic a gospodăriilor individuale, de producere a brichetelor din biomasă şi de creare a instalaţiilor de cogenerare industrială. În anul 2013, în cadrul Proiectului a fost organizată o misiune de afaceri pentru antreprenorii locali ce au potențial de asamblare a cazanelor în republică. Misiunea de afaceri a vizat țări precum Polonia, Cehia și România, țări în care costurile tehnologiilor similare sunt la un nivel acceptabil pentru Moldova. În cadrul misiunii de afaceri au fost întreprinse vizite la mai multe companii și organizații de profil.
În cadrul implementării activității date 15 companii sunt acreditate pentru a comercializa cazane pe biomasă asamblate local. De asemenea, 50 de contracte de finanțare au fost semnate de Agenția pentru Eficiență Energetică cu beneficiarii programului dat, care au instalat sau sunt în proces de instalare de cazane pe biomasă furnizate de cele 15 companii, furnizori de cazane pe biomasă înregistrate în cadrul programului de subvenționare a gospodăriilor casnice.

Componenta 3: Sporirea capacităţilor actorilor cheie în utilizarea biomasei în Moldova. Pe parcursul anului 2013, au fost actualizate modulele de instruire, accent fiind pus pe asigurarea calității combustibilului din biomasă și stabilirea relațiilor durabile cu producătorii de biocombustibil. În baza modulelor actualizate, 187 lideri din 41 comunități din 13 raioane și-au îmbunătățit cunoștințele și abilitățile tehnice, operaționale și manageriale de bază necesare pentru buna administrare și exploatare a sistemelor de încălzire pe biomasă instalate în instituțiile publice cu suportul PEBM. De la începutul proiectului și pînă la sfîrșitul anului 2013, toți liderii comunitari din 126 comunități beneficiare ale PEBM au beneficiat  de instruiri tehnice. 

În perioada de raportare, sesiuni de instruire au fost organizate în 22 de comunități din 8 raioane, la care au luat parte 289 participanţi, inclusiv reprezentanţi ai APL, comitetelor comunitare de proiect, întreprinzători locali, manageri ai unor instituţii sociale, reprezentanţi ai ONG-urilor locale, care au obținut un set de abilități necesare în ceea ce privește tehnicile și abordările în gestionarea proiectelor adaptate cu scopul de a asigura implementarea și administrarea pe termen lung a proiectelor de încălzire pe biomasă. Instruirile s-au soldat cu întocmirea și punerea în aplicare a 22 planuri de gestionare a proiectelor. În 2013, activitatea de instruire în gestionarea proiectelor a fost finalizată, în rezultatul căreia 1,592 persoane în total din 126 comunități au beneficiat de instruire de la începutul proiectului.
La etapa de implementare a proiectelor, în 2013 comunitățile beneficiare au valorificat contribuția in valoare de 14,315,541,00 MDL sau 1,095,298 USD (la cursul ONU pentru decembrie 2013), identificată la etapa de mobilizare a resurselor locale, pentru lucrări de sporire a eficienței energetice a clădirilor (schimbări de geamuri și uși, izolare termică a pereților, etc.), renovarea sistemelor interioare de încălzire, construcția și/sau amenajarea depozitelor pentru păstrarea combustibilului din biomasă, etc.
Componenta 4: Promovarea beneficiilor utilizării surselor regenerabile de energie, în special, a biomasei şi asigurarea vizibilităţii rezultatelor proiectului. Elaborarea paginii web dedicate energiei regenerabile şi eficienţei energetice www.biomasa.aee.md a fost completată săptămânal cu ştiri, materiale noi de comunicare  produse în format video sau print. În perioada 1 ianuarie – 30 decembrie 2013, pe pagina web au fost plasate 40 ştiri în limbile română şi engleză despre evenimentele proiectului. 
Mass-media a fost monitorizată cu regularitate.  Din ianuarie până în decembrie 2013, peste 300 de materiale mass-media (reportaje şi programe TV, ştiri la radio, articole în ziare, noutăţi pentru portalurile web şi agenţiile de ştiri) despre oportunităţile şi beneficiile energiei de biomasă pentru Moldova, precum şi rezultatele/activităţile proiectului au fost difuzate. 
Ediţia 2013 a competiţiei naţionale Moldova Eco-Energetică a avut o amploare mai mare din perspectiva acţiunilor de comunicare şi promovare. În parteneriat cu Agenţia pentru Eficienţă Energetică au fost realizate un şir de acţiuni şi produse de comunicare şi promovare a Competiţiei Moldova Eco-Energetică.

4. Proiectul „Antreprenoriat inovativ pentru ocuparea durabilă a forţei de muncă”
Finanţator: Guvernul Norvegiei, UNDP
Bugetul: 871,568 $ SUA
Perioada de implementare:18 ianuarie 2013 – 31 decembrie 2015
Obiectivul: Crearea centrelor de cariera în cîteva localităţi din Republica Moldova, pentru instruirea şi ajutarea şomerilor calificaţi şi absolvenţilor in obţinerea unui loc de muncă relevant.

În perioada 1 iulie 2013 - 3 februarie 2014, proiectul a atins următoarele rezultate, după componentele cheie: 

Crearea de Centre de Dezvoltare a Carierei (SYSLAB) – au fost create şi stabilite două centre, Chişinău şi Rezina. Centrul SYSLAB din Chişinău este complet operaţional şi furnizează obiectivele şi indicatorii stabiliţi. Centrul SYSLAB din Rezina a fost stabilit, selecţia echipei de consultanţi naţionali care să pună în aplicare metodologia SYSLAB este în curs de desfăşurare.  In trimestrul I din 2014, centrul SYSLAB din Rezina  va fi complet operaţional. 
Deschiderea Centrelor SYSLAB în Bălţi şi Cahul este întârziată, din cauza lipsei de fonduri publice pentru a suplimenta bugetul proiectului pentru renovare şi reabilitarea sediilor oferite de către Guvernul RM şi perioada de timp îndelungată necesară pentru a stabili la nivel central şi local resursele financiare publice şi utilizarea lor. Totodată, deschiderea centrelor SYSLAB în Bălţi şi Cahul rămâne a fi o prioritate din Planul de acţiuni pentru trimestrul I al anului 2014.
Recrutarea si angajarea beneficiarilor în Centrul SYSLAB din Chişinău a dat rezultate foarte pozitive şi promiţătoare. În perioada de raportare aproximativ  64% din totalul beneficiarilor şi-au găsit cîte un loc relevant de muncă în urma aplicaţiilor şi interviurilor trecute cu succes. Aproximativ 20% continuă căutarea de locuri de muncă relevante. Referitor la activităţile de zi cu zi a Centrului SYSLAB din Chişinău, şomerii (până la 68%) reprezintă ponderea cea mai mare din numărul total de beneficiari direcţi. Absolvenţii recenţi constituie până la 22%; emigranţii constituie cea mai mică pondere – 10% din beneficiarii Centrului. Tinerii reprezintă cca 67% din numărul total al beneficiarilor de SYSLAB. Aproximativ două treimi din tinerii beneficiari ai centrului au avut oportunităţi relevante de angajare în perioada de raportare. Nivelul de performanţă pentru un participant la Centrul de Chişinău SYSLAB implică 4 aplicaţii la job , 2 vizite în companii  şi 2 interviuri.  În perioada de raportare, au fost acordate 5040 de sesiuni de consiliere individuală, s-au realizat 96 traininguri de grup şi 210  vizite la firme; au fost trimise peste 420 aplicaţii la job.
5. Proiectul „Creşterea Competitivităţii şi Dezvoltarea Întreprinderilor II” (CEED II)

Finanţator: Agenţia Statelor Unite pentru Dezvoltare Internaţională
Bugetul: 9,150,000 $ SUA
Perioada de implementare: Decembrie 2010 -Decembrie 2014
Obiectivul: Proiectul CEED II sprijină Moldova în eforturile sale în scopul realizării creşterii economice semnificative şi pentru a deveni o economie competitivă şi orientată spre export. CEED II ţinteşte sfera de îmbrăcăminte şi textile, accesorii de modă, mobilier, tehnologie de comunicare şi informaţii, sectorul vinicol, şi turismul ca  nouă industrie emergentă.  Proiectul respectiv va îmbunătăţi sistemul de comerţ şi investiţii în fiecare din industriile selectate şi în acelaşi timp, va consolida dialogul între sectoarele publice şi private.
În 2013, CEED II a înregistrat progrese semnificative, furnizând asistență pentru 263 întreprinderi şi angajând aproximativ 4.000 de persoane în activităţile proiectului, la cursuri şi ateliere de lucru.  În plus, vânzările întreprinderilor asistate a crescut cu aproximativ 19%, conform cifrelor raportate la CEED II de companii. În plus, CEED II s-a implicat în consolidarea dialogului public-privat pentru îmbunătăţirea mediului de afaceri: aproximativ 160 de persoane au participat la activităţile organizate pentru a îmbunătăţi analiza politică şi de advocacy, au avut loc 10 întâlniri consultative între sectorul public şi privat cu scopul de a îmbunătăţi mediul de afaceri.
În domeniul Tehnologiei informaţiei şi comunicaţiile (TIC), CEED II  a întreprins următoarele acţiuni: 
· A promovat Moldova ca fiind o destinaţie de IT şi un partener de încredere a politicilor de off-shoring şi outsourcing; 
· A iniţiat dezvoltarea Strategiei de creştere a competitivităţii industriei IT 2013-2022; 
· A dezvoltat conceptul de proiect pentru crearea Agenţiei pentru dezvoltarea sectorului TIC; 
· Şi-a concentrat atenţia asupra decalajului forţei de muncă cu care se confruntă industria IT prin activităţi de educare şi promovare a carierei în IT; 
· A desfăşurat cursul opţional IT Essentials - s-a extins numărul liceelor beneficiare, fiind înscrişi la curs aproximativ 1.000 de elevi; 
· A participat la dezvoltarea culturii antreprenoriale în domeniul IT şi a consolidat comunitatea startup din Moldova prin Startup Weekend Moldova şi alte activităţi.  
Pentru sectorul de Îmbrăcăminte şi Textile, CEED II: 
· A catalizat o transformare de la schemele de producţie  (servicii) cut-and-make la schemele de producţie a propriului brand, susţinând dezvoltarea sectorului spre atingerea producţiei de o înaltă calitate; 
· Au fost organizate cu succes două campanii  de informare pentru îmbunătăţită imaginii brandurilor locale "Din Inimă branduri de Moldova"; 
· A participat şi susţinut lansarea a trei noi magazine comune "Din Inimă" în Chişinău, exclusiv pentru brandurile de modă din Moldova; 
· S-a concentrat pe creşterea productivităţii prin adoptarea unor Sisteme Informatice pentru Management cu rezultate pozitive;
În domeniul Accesoriilor de modă, CEED II a contribuit la: 
· dezvoltarea şi îmbunătăţirea imaginii de branduri locale prin branding, promovare şi merchandising, care a condus la creşterea vânzărilor pe piața internă;  
· îmbunătăţirea abilităţilor de marketing şi vânzări, prin training şi consultanţă;  organizarea campaniei "Din Inimă" care a sporit vizibilitatea brandurilor locale şi a dus la deschiderea de noi magazine comune pentru brandurile moldoveneşti; 
· încurajarea participării producătorilor autohtoni la târgurile internaţionale, în special în Ucraina şi Rusia; îmbunătăţirea designului de produs şi îmbunătăţirea colecţiilor proprii; 
· la dezvoltarea Asociaţiei Industriei Uşoare, APIUS.
Întru dezvoltarea sectorului Mobilier principalele realizări ale proiectului au fost: 
· S-a sprijinit lansarea primului Centru comercial pentru producătorii de mobilă autohtoni din Moldova "MOBIMALL".  Noul Centru are 17.000 m2, e gazdă a 15 producători autohtoni de mobilă şi 3000 de produse de mobilier; 

· A continuat sprijinirea Asociaţiei Producătorilor de Mobilă prin promovarea Centrului comercial de mobilă „MOBIMALL” prin campanii de promo şi de asemenea, motivînd dezvoltarea mai multor parteneriate; 
· Au fost organizate traininguri pentru comercianţii de mobilă; 
· S-a acordat susţinere producătorilor de mobilă în dezvoltarea modelelor de mobilier noi şi de a promova mobila fabricată in Moldova;
CEED II a jucat un rol major în promovarea unui set de  activităţi menite să modernizeze industria vinului. Cadrul juridic a fost modificat considerabil, prin armonizarea la cele mai bune practici şi standarde UE şi cele internaţionale şi prin crearea unei instituţii executive pentru a asigura gestionarea industriei vinului. A fost lansat programul de brand vinicol naţional cu scopul  promovării mai eficiente a producătorilor de vinuri. În paralel, CEED II a sprijinit organizarea activităţilor de promovare la nivel internaţional (ProWein 2013) şi pe pieţele ţintă (Polonia, Ucraina şi România). 
În continuare, CEED II a sprijinit organizarea a două ediţii ale "Vernisajului vinului",  traininguri în cultura vinului şi recunoaşterea profesiei de sommelier.
În 2013, CEED II a sprijinit activ industria turismului, care este o industrie în curs de dezvoltare cu un potenţial ridicat.  În plus, CEED II a sprijinit rebranding-ul de Ziua Naţională a vinului, în special prin promovarea turismului vitivinicol. Proiectul, de asemenea, a înregistrat progrese  în sectorul dat cu scopul de a sprijini dialogul public-privat.
6. Programul “Comerț, Investiții și Reglementarea Activității de Întreprinzător” (BRITE)
Finanţator: Agenţia Statelor Unite pentru Dezvoltare Internaţională
Bugetul: 9,000,000 EURO
Perioada de implementare: iunie 2012 – iunie 2016
	 


Obiectivul: Sprijinirea reformelor pentru Mediul de Afaceri  în scopul îmbunătăţirii economiei din Republica Moldova
	Prin intermediul Programului Comerț, Investiții și Reglementarea Activității de Întreprinzător (BRITE), USAID Moldova investește în implementarea unor reforme importante, necesare pentru atragerea de investiţii, încurajarea activităţii antreprenoriale, îmbunătăţirea competitivităţii şi consolidarea bazelor pentru o economie de piaţă. 
Programul BRITE lucrează în patru domenii prioritare: administrarea fiscală, facilitarea comerțului, reforme cu un impact sporit de reglementare și comunicarea strategică. 

Pe parcursul anului 2013 Programul USAID BRITE a oferit suport pentru reformele legislative ce ţin de îmbunătăţirea indicatorilor Doing Business, şi anume pentru Protecţia Investitorilor – amendamente la Legea Societăţilor pe Acţiuni şi pentru Comerţul Transfrontalier – unele amendamente la Codul Vamal si Codul Fiscal pentru a facilita comerţul transfrontalier. 

BRITE colaborează cu agențiile guvernamentale ce reglementează activitatea comercială, inclusiv Serviciul Vamal, în vederea îmbunătățirii cadrului de comerț, a transparenței la aplicarea reglementărilor vamale și comerciale și reducerii timpului și costurilor aferente circulației mărfurilor peste frontiere. 

Activitățile curente includ: 

· Îmbunătățirea procedurilor de trecere a frontierei şi de vămuire la posturile interne vamale 

· Optimizarea practicilor de import şi export în conformitate cu cele ale UE 

· Acordarea sprijinului legal şi tehnic pentru implementarea serviciului de vămuire electronică (procesare fără hârtie) pentru operațiile de import/export 

· Consolidarea dialogului public-privat prin sprijinirea Consiliului Consultativ pe lângă Serviciul Vamal. 

De asemenea, Programul BRITE lucrează în vederea încurajării inițiativelor de reforme de reglementare care se bucură de un sprijin politic vădit și au impact sporit pentru mediul de afaceri și sectorul public. 

În acest sens, Programul a susținut Secretariatul AIR de pe lângă Grupul de Lucru pentru reglementarea activităţii de întreprinzător, a colaborat intens cu Ministerul Economiei în implementarea Strategiei Reformei de Reglementare şi a Foii de Parcurs privind eliminarea constrângerilor pentru mediul de şi a sprijinit reformele specifice pentru îmbunătăţirea poziţiei Moldovei în clasamentul Doing Business.


7. Proiectul  „Construcţia gazoductului Ungheni – Iaşi”
Finanţator: Uniunea Europeană
Buget: 8,300,000 EURO
Perioada de implementare: august 2010 – august 2015
Obiectiv: Asigurarea securităţii energetice a Republicii Moldova şi în partea de est a României prin diversificarea surselor de energie prin construcţia gazoductului Ungheni – Iaşi.
La 20 august 2013 a fost semnat contractul principal din cadrul Proiectului – contractul Lucrări vizînd construcţia SMG şi conductei pe teritoriul Moldovei cu Consorţiul condus de HABAU PPS Pipeline Systems SRL, Romania. Contractul a fost elaborat conform procedurilor de achiziţii UE (ghidul PRAG), care prevede o perioadă de mobilizare de pînă la 90 de zile. După  îndeplinirea pre-condiţiilor legale şi tehnice de către contractant , la 28 octombrie 2013 a fost emis ordinul d începere a lucrărilor (contrasemnat de către reprezentantul contractorului), perioada de mobilizare fiind de 68 zile. Tot atunci, şantierul a fost transmis sub administrare temporară de către contractant. Conform condiţiilor contractului semnat, perioada legală de implementare  de 8 luni începe din ziua emiterii ordinului de începere. Respectiv, contractorul urmează să finalizeze contractul pînă la 28 iunie 2014, conform cadrului juridic aplicabil.
La 13 martie 2014 a fost semnat Contractul de lucrări pentru porţiunea de sub-traversare a rîului Prut cu Consorţiul condus de HABAU PPS Pipeline Systems, SRL, Romania. Procedura de achiziţii pentru ambele contracte a fost petrecută de Partenerul Român. Conform condiţiilor contractuale perioada de implementare este de 3 luni din data eliberării ordinului de începere a lucrărilor şi transmiterii sub administrare temporară a terenurilor aferente şantierului.
Privind sub-traversarea rîului Prut, în prezent Contractorul perfectează documentele necesare, conform contractului, pentru eliberarea autorizaţiei de construcţie, de asemenea, se perfectează actele pentru desfăşurarea lucrărilor la frontieră. Terenurile aferente lucrărilor de construcţie sunt pregătite pentru a fi transmise Contractorului.

8. Proiectul „Consolidarea capacităţilor Ministerului Economiei în domeniul eficienţei energetice şi energiei regenerabile”

Finanţator: Regatul Suediei
Bugetul: 1,625,037.28 EURO
Perioada de implementare: iulie 2011 – decembrie 2015

Obiectivul: Consolidarea cadrului legal şi instituţional pentru aplicarea măsurilor de atingere a scopului de creştere a eficienţei energetice şi resurselor regenerabile de energie, contribuind la sustenabilitatea consumului şi balanţei energetice.
Programul privind consolidarea capacităţilor Ministerului Economiei în domeniul eficienţei energetice şi energiei regenerabile în Moldova, a fost lansat la sfîrșitul anului 2011 și a apărut drept necesitate de a crește capacitățile instituționale și tehnice a instituțiilor guvernamentale în domeniul eficienței energetice și a surselor de energie regenerabile.

Printre principalele obiective ale proiectului putem enumera: revizuirea Strategiei energetice pentru anul 2030, elaborarea legislației secundare, precum este: Planul Național de Acțiuni de Eficiență Energetică 2013-2015, Planul Național de Acțiuni în domeniul Energiei din Surse Regenerabile 2013-2020, elaborarea strategiei de comunicare, petrecerea cursurilor (modulilor) de instruire în domeniul nominalizat, precum și multe alte activități menționate în termenii de referință a Contractului.

Trebuie menționat faptul că, pentru realizarea obiectivelor propuse activitatea în mare parte a început în anul 2012 și s-a soldat cu rezultate pozitive în 2013.

Astfel, activitatea privind revizuirea Strategiei energetice pentru 2030 (în continuare Strategie) și elaborarea Planului Național de Acțiuni  în domeniul Eficienței Energetice 2013-2015 (în continuare PNAEE) a început în 2012 și drept rezultat s-a soldat cu adoptarea Hotărîrii Guvernul Republicii Moldova la 16 ianuarie 2013. 

Pe lîngă documentele sus-menționate, Consultantul a elaborat și transmis beneficiarului 2 rapoarte auxiliare, care însumează informația folosită la elaborarea PNAEE și a Strategiei, după cum urmează: Raportul privind potențialul de eficiență energetică și Evaluarea Directivelor Europene relevante în domeniul energiei convenționale și regenerabile. Aceste rapoarte au fost remise beneficiarului la 23 decembrie 2013.

Lucrul asupra Planului Național de Acțiuni în domeniul Energiei din Surse Regenerabile 2013-2020 (în continuare PNAESR) a început în 2012 și a continuat dea-lungul anului 2013. Elaborarea acestui plan a trecut prin mai multe etape și cu mai multe obstacole. Astfel ne referim la adaptarea Planului inițial elaborat în conformitate cu cerințele Comunității Energetice la condițiile legislației naționale. Ajustarea documentului a necesitat eforturi considerabile din partea Consultanților. Necătînd la această activitate fructuoasă a ambelor părți s-a soldat cu aprobarea Hotărîrii Guvernului nr.1073 din 27.12.2003.

În ce privește activitatea ce ține de monitorizare și raportare (prevăzute de pachetul de activități 3), putem menționa că activitatea de elaborare și structurare a sistemului de raportare și monitorizare a început în 2012 și a continuat în 2013. Drept rezultat al activității fructuoase și constante cu Agenția de Eficință Energetică, Consultantul a remis în aprilie 2013 Proiectul final al Raportului privind sistemul de monitorizare și raportare la nivel de sector. Raportul prezintă o analiză a sistemului existent de raportare, o evaluare a necesităților de raportare, indicatorii de performanță, precum și recomandări și concluzii în acest sens. 

Pe parcursul anului  2013 s-au petrecut 3 cursuri de instruire: „Planificarea strategică în sectorul energetic”, 16-17 mai, „Analiza sistemului și diseminarea informației”, 19-20 septembrie și „Eficiența energetică în clădiri”,  12-13 decembrie. 

La fel, în aprilie 2013, s-a petrecut o vizită de studiu în Spania. Scopul vizitei a fost de a arăta cum este promovată energia regenerabilă începînd cu familiarizarea bazelor legislative, urmînd cu exemple de aplicare în practică. În cadrul vitzitei, participanții au vizitat astfel de instituții pecum sunt: Agenția Spaniolă de Eficiență Energetică, laboratorul în care sunt testate turbinele eoliene, o fermă eoliană experimentală etc. 

9. Proiectul „Reforma în domeniul climatului investiţional”

Finanţator: Regatul Suediei, IFC
Bugetul: 1,474,000 EURO
Perioada de implementare: noiembrie 2011 - mai 2015

Obiectivul: Promovarea investiţiilor în Republica Moldova şi stimularea dezvoltării sectorului agricol.
Proiectul de reformă a climatului investiţional are drept scop îmbunătăţirea condiţiilor în domeniul afacerilor, precum şi ajustarea reglementărilor în domeniul agriculturii cu scopul atragerii unor investiţii noi.
Obiectivul 1: Îmbunătăţirea desfăşurării afacerii şi insolvenţa.

a) Controlul de stat - Reducerea cu $3m a costurilor pentru sectorul privat şi introducerea evaluării riscurilor ce ar duce la o reducere cu 25% în numărul de controale (cu excepţia domeniului fiscal şi financiar, bancar şi nebancar).

IFC a contribuit la modificarea a 16 acte legislative/normative, conform Legii nr. 131 din 08.06.2012 privind controlul de stat asupra activităţii de întreprinzător.

Drept rezultat: 

- Reforma instituţională a diminuat numărul autorităţilor ce au dreptul de iniţiere a controlului – de la 64 la 33;
- A fost introdus principiul evaluării riscurilor;
- A fost propusă crearea Registrului controalelor;
- Procesul controlului a devenit mai clar şi eficient;
- Termenele au devenit mai clare, precum şi procedura de apel.

La fel a fost elaborată legislaţia secundară pentru abordarea controlului de stat în baza riscurilor: Metodologia-cadru, care stabileşte: tipurile riscurilor; categoriile riscurilor; procedurile  specifice etc. 

În colaborare cu Centrul Guvernării Electronice a fost elaborat Regulamentul Registrului Controalelor, care va servi drept platformă de colaborare şi comunicare pentru toate părţile implicate.

b) Autorizarea în construcţii – Reducerea cu $3m a costurilor de obţinere a autorizaţiilor, precum şi a 8 proceduri relevante.

IFC a participat în lucrările Grupului de lucru pentru elaborarea Codului în Construcţii, dar pentru adresarea problemelor stringente în domeniu, a propus un pachet de modificări la 10 acte legislative şi normative relevante. Prin aceasta a fost propusă reducerea de la 26 la 12 a procedurilor necesare obţinerii autorizaţiilor.

c) Insolvenţa – Implementarea unui cadru de restructurizare şi insolvenţă care ar duce la majorareacu $1.5m în returnări.

IFC a contribuit la elaborarea Legii 149 care stabileşte un cadru armonizat cu cel al UE în abordarea problemelor de insolvenţă. La fel, IFC a fost implicată în elaborarea şi definitivarea proiectului de Lege cu privire la administratorii în insolvenţă.

IFC a contribuit la elaborarea modificărilor pentru facilitarea lichidării benevole a companiilor, propunând o reducere de cca 50% a timpului necesar.
Obiectivul 2: Îmbunătăţirea reglementărilor în agricultură - Armonizarea legislaţiei Republicii Moldova cu reglementările UE prin modificarea/adoptarea a 80 acte legislative/normative în domeniul: autorizări; Catalogul Comun al UE pentru seminţe şi plante; siguranţa alimentelor; înregistrarea input-urilor. Aceste activităţi ar aduce economii de cca $2m pentru sectorul privat.

Documente de politici: IFC a condus eforturile comune cu Banca Mondială în elaborarea proiectului Strategiei de Dezvoltare Agricolă şi Rurală pentru anii 2014-2020.

Reglementări: Una din contribuţiile de bază ale IFC este relevantă adoptării Legii 113 cu privire la stabilirea principiilor şi a cerinţelor generale ale legislaţiei privind siguranţa alimentelor şi crearea Agenţiei Naţionale pentru Siguranţa Alimentelor.

Un alt rezultat major ţine de adoptarea Legii cu privire la seminţe, care permite aplicarea Catalogului Comun al UE pentru seminţe şi plante în cazul a 10 noi tipuri. 
Obiectivul 3: Promovarea investiţiilor - Reducerea barierelor în investiţii prin modificarea a 10 acte normative/legislative, precum şi a procedurilor relevante.

IFC a condus un Sondaj al Investitorilor, în baza căruia, de comun cu autorităţile publice vor fi stabilite priorităţi pentru politici pe viitor.

10. Proiectul „Sprijin pentru Republica Moldova în procesul de implementare a Zonei de Liber Schimb Aprofundată şi Cuprinzătoare”

Finanţator: Comisia Europeană
Bugetul: 1,927,000 EURO
Perioada de implementare: 01 decembrie 2013 - 30 noiembrie 2015
Obiectivul: Sprijini procesul de implementare a ZLSAC în Republica Moldova prin consolidarea capacităţilor Ministerului Economiei şi altor organizaţii relevante în domeniile de proiectare şi selecţie a politicilor, armonizării legislaţiei, coordonare, implementare, comunicare, monitorizare şi evaluare.
În timpul fazei incipiente a proiectului au fost realizate următoarele activităţi din cele planificate : 

· A fost organizată şedinţa de lansare a proiectului; 

· S-a stabilit biroul proiectului şi a fost recrutat personal de sprijin a proiectului;
· Au fost identificate zonele de intervenţie şi o serie de experţi juniori şi seniori pe termen scurt;

· S-au stabilit legături cu proiectele relevante şi alţi donatori;

· A fost instituit Comitetul de coordonare a proiectului şi a fost organizată prima reuniune a Comitetului respectiv.
11. Proiectul „MOLDELECTRICA – reabilitarea reţelelor de transport electric”
Finanţator: BERD, BEI şi Uniunea Europeană
Bugetul: 40,600,000 EURO
Perioada de implementare: iunie 2012 – iunie 2019
Obiectivul: Reabilitarea reţelei interne de transportare a energiei
Pe parcursul anului 2012 au fost semnate Acordurile cu BERD şi BEI, respectiv şi Contractele de recreditare cu Ministerul Finanţelor. Totodată, s-a lansat tenderul pentru selectarea Consultantului pentru proiectul respectiv, în conformitate cu cerinţele BERD şi BEI, prin transmiterea cererilor de ofertă la 6 consultanţi, după care au fost deschise ofertele tehnice şi cele financiare a consultanţilor selectaţi.
La 12 martie 2013 au fost transferaţi 50,000 EURO , taxa unică către Ministerul Finanţelor , conform Contractului de recreditare ce se referă la BEI.

La 24 aprilie 2013 a avut loc prima întîlnire pentru negocierea condiţiilor de încheiere a Contractului cu Consultantul desemnat cîştigător – Lahmeyer International GmbH/Germany, după care a fost semnat Contractul cu Consultantul respectiv şi Contractul de grant cu BERD pentru finanţarea şi administrarea Contractului cu Consultantul.
În perioada 03-05 septembrie 2013 a fost petrecută şedinţa de start a lucrărilor cu Consultantul, după care au urmat şedinţe de lucru , în urma cărora a fost aprobat Planul de finanţare, cu unele modificări adiţionale.
12. Proiectul „Politici de Cluster inteligente pentru Europe de Sud Est”
Finanţator: Uniunea Europeană
Bugetul:  107,600.6 EURO
Perioada de implementare: 05 noiembrie 2013 – 31 decembrie 2014

Obiectivul: de a spori capacitatea de intervenţie a decidenţilor politici, de a preveni riscurile şi de a anticipa, de a dezvolta o strategie inteligentă cu scopul de a îmbunătăţi activitatea clusterilor , accelerând totodată diferenţierea şi schimbările structurale către o economie bazată pe cunoaştere , în care este loc pentru oricare din regiunile sud-est europene.

La 31 ianuarie 2014 a fost organizat Evenimentul de lansare a proiectului. 

La 12-13 februarie a fost organizată conferinţa regională în cadrul proiectului care a avut drept scop împărtăşirea celor mai bune practici din ţările Europei de Sud Est cu privire la dezvoltarea clusterilor. Programul conferinţei a inclus prezentarea situaţiei din Moldova precum şi sesiuni de lucru cu partenerii externi pe fiecare componentă a clusterului cu scopul de a examina practica internaţională şi a elabora unele recomandări pentru iniţierea şi dezvoltarea clusterilor la nivel naţional. În partea finală a programului a fost organizată o vizită la TOPAZ cu scopul de a face cunoştinţă cu experienţa naţională de dezvoltare a clusterilor în Moldova. 
13. Programul de suport bugetar pentru stimularea economică în zonele rurale (ESRA)
Finanţator: Uniunea Europeană

Bugetul:  56,000,000 Euro

Perioada de implementare: noiembrie 2010 – noiembrie 2014

Obiectivul: Contribuirea la dezvoltarea economică sustenabilă a regiunilor rurale în Republica Moldova.

Dezvoltarea capacităţilor antreprenoriale la nivel local. Pe parcursul anului 2013 (la 27-29 martie, 03-05 aprilie şi 26-28 iunie, 09-05 iulie 2013), 171 persoane/ zi şi anume reprezentanţii direcţiilor şi serviciilor economice  din cadrul Consiliilor raionale au beneficiat de instruiri antreprenoriale, organizate de Ministerul Economiei, cu suportul tehnic şi logistic al proiectului finanţat de UE „Asistenţa Tehnică pentru Suport Bugetar Sectorial - Stimularea Economică în Zonele Rurale(ESRA)”.În cadrul programului de instruire sau discutat etapele şi cerinţele propunerilor de proiect.Deasemenea, participanţii au fost iniţiaţi în procesul de creare şi dezvoltare a clusterilor.

Îmbunătăţirea capacităţilor instituţionale la nivel central. Au fost instruite 110 persoane a Ministerului Economiei, ODIMM şi Incubatoarelor de Afaceri. Instruirea  a avut ca tematică “Scrierea Propunerilor de Proiect, Managementul Ciclului de Proiect şi Dezvoltarea Grupului/Cluster”.

Au fost organizate două cicluri de instruiri pentru personalul AIPA, pe dimensiunea:

Ciclul I: managementul ciclului de proiect (cadrul logic, scrierea propunerii de proiect, monitorizarea și evaluarea proiectului).Perioada 22-26 aprilie 2013, instruiţi 21 funcţionari publici; 

Ciclul II: înțelegerea consolidării particularităților sectorului agroalimentar (particularitățile sectorului agroalimentar, economiile agricole, bugetarea agricolă, analiza de credit). Perioada 20-24 mai 2013, instruiţi 21 funcţionari publici.
Menţinerea capitalizării fondului de grant pentru Programul Naţional de Abilitare a Tinerilor(PNAET). Capitalul PNAET a fost sporit în anul 2013cu 33,404 mil. lei.Pe parcursul anului au fost aprobate 286 de sub-împrumuturi în sumă totală de 84,153 mil. lei, inclusiv porţiunea de grant aferent nerambursabil de 40 la sută din suma împrumutului.
De asemenea, au fost finanţate 242 afaceri noi şi create 294 locuri de muncă.Totodată au fost consultate 1500 persoane.

Rapoartele de monitorizare a implementării   Programului PNAET pentru patru trimestre ale anului 2013 au fost elaborate şi plasate pe pagina web. a ministerului(www.mec.gov.md), precum şi  Portalul datelor deschise. (www.date.gov.md)

Capitalizarea Fondului special de Garantare a Creditelor(FGC) pentru afaceri rurale. Pe parcursul perioadei de referinţă capitalul FGC s-a majorat cu 14 mil lei şi constituie 36,971 mil.lei. Pe parcursul anului 2013 din contul Fondului au fost eliberate 70garanţii financiare, în valoarea cumulativă a garanţiilor acordate de 13,1 mil. lei, care asigură 36,2% din volumul creditelor acordate.
Totodată, au fost realizate 14 garanţii financiare, fiind rambursate mijloace creditare în sumă de peste 3,2 mil. lei.
Sporirea capitalizării Programului PARE 1+1. Pe parcursul perioadei de referinţă, au fost înregistrate 184 cereri de finanţare nerambursabilă. Au fost încheiate 171 contracte de finanţare. De menţionat, că din numărul total de contracte încheiate în anul 2013 cu întreprinderilor beneficiare, 47 sunt fondate sau gestionate de femei (27,76%).

Suma granturilor acceptate în anul 2013 constituie 32 mil. lei, iar suma investiţiilor în economie se estimează la 106,6 mil.lei.
Crearea unor noi incubatoare de afaceri. Pe parcursul anului 2013 fost realizate următoarele acţiuni:

· La data de 8 august curent, a fost deschis Incubatorul de Afaceri Sîngerei în care activează 14 întreprinderi, dintre care 6 sunt fondate/ administrate de femei. Ca rezultat au fost create 53 locuri de muncă, inclusiv 16 pentru femei.  

·  La data de 17 septembrie curent, a fost deschis Incubatorul de Afaceri din Coşniţa, r. Dubăsari, în care activează 11 întreprinderi, dintre care 4 sunt fondate / administrate de femei. În rezultat au fost create 31 locuri de muncă, inclusiv 6 pentru femei.

· La 16 decembrie curent, a fost lansată Reţeaua Incubatoarelor de Afaceri din Republica Moldova (RIAM), care uneşte 6 incubatoare.

Totodată, pentru Rezidenţii Incubatoarelor de Afaceri şi managerii acestora au fost organizate 24 sesiuni de instruire pe diferite tematici: (Comunicare şi negocieri în afaceri, Managementul timpului, Managementul financiar, Promovare şi strategii de marketing, Politica vînzărilor, Managementul resurselor umane, Evidenţa şi rapoarte fiscale, etc.).

Totodată, pînă la finele lunii martie 2014, urmează a fi deschis incubatorul de afaceri din Ceadîr- Lunga

14. Proiectul “Promovarea Comerţului şi Sporirea Capacităţilor de Producţie ale Producătorilor de Fructe Proaspete din Republica Moldova” 

Finanţator: Guvernul Finlandei
Bugetul: 330,000 Euro
Perioada de implementare: iulie 2011 – decembrie 2013

Obiectivul: consolidarea comerţului şi capacitatea de producţie a producătorilor agricoli şi exportatorilor, ameliorarea competitivităţii  la nivel  internaţional şi sporirea accesului pe pieţele externe atât în ţările CSI, cât şi pe piaţa Uniunii Europene.
Activitatea 1. Identificarea nevoilor pentru dezvoltarea capacităţilor de funcţionare a asociaţiilor cultivatorilor/producătorilor/exportatorilor de fructe proaspete și membrii lor. Proiectul a organizat întâlniri regulate cu două asociaţii beneficiare pentru a discuta nevoile actuale şi viitoare pentru dezvoltare, în special nevoile specifice care ar putea fi acoperite din bugetul destul de limitat al proiectului. Totodată, Proiectul a dezvoltat o listă detaliată a  târgurilor-cheie internaţionale şi a vizitelor de studiu la care producătorii  şi exportatorii moldoveni vor putea participa cu succes, ca să-şi stabilească contacte de afaceri şi contracte.

La începutul anului 2012 a fost realizat un studiu cuprinzător care rezultă din analiza aprofundată a situației din sectorul comerţului de fructe proaspete şi problemele din acest sector, în care au fost incluse recomandări concrete pentru atingerea obiectivelor proiectului de bază.  

A fost organizată la 6 decembrie 2013 şedinţa anuală de încheiere a Proiectului cu Asociaţia consolidată nou creată  şi membrii cheie care au beneficiat în mod direct sau indirect de activităţile proiectului. Şedinţa anuală a vizat: a) revizuirea rezultatelor principale cu obţinute cu ajutorul proiectului Aid for Trade în perioada 2011-2013; b) s-a planificat activitatea Proiectului de perioada ianuarie-februarie 2014 (proiectul a fost extins până în februarie 2014 cu fonduri suplimentare); c) s-a planificat participarea la viitorul Târg Internaţional din 2014; d) s-a discutat despre problemele cu care se confruntă producătorii şi exportatorii de fructe proaspete.  În 2014, deşi proiectul se încheie, proiectul va continua să sprijine Asociaţia şi membrii săi. În special, un astfel de sprijin este necesar pentru a se asigura ca beneficiarii de grant să fie monitorizaţi în mod constant, activităţile planificate să fie implementate, training-urile efectuate în 2013 să aibă loc în continuare cu resursele interne ale Asociaţiei consolidate etc.
Activitatea 2.  Consolidarea capacităţilor asociaţiilor partenere şi dezvoltarea comerţului şi potenţialul de producere al producătorilor  şi exportatorii moldoveni de fructe proaspete prin organizarea trainingurilor tematice/ateliere de lucru/seminare pentru personalul asociaţiilor, membriilor săi şi non-membrilor. Proiectul a sprijinit în mod constant asociaţiile organizînd traininguri pentru membrii şi non-membrii săi pe diverse teme legate de pre-recoltare, recoltarea şi perioada de post-recoltare, instruiri eficiente pentru participarea la târguri şi expoziţii, dezvoltarea de abilităţi în negocieri, etc.
Activitatea 3.  Promovarea noilor tehnologii pentru creşterea, depozitarea şi comercializarea fructelor. Implementarea componentei de granturi a avut loc cu unele întârzieri. Toate granturile planificate au fost furnizate în perioada de raportare. În general, 10 companii au beneficiat de granturi mici de până la 15.000$ pentru tehnologii moderne de recoltare şi post-recoltare. Pe parcursul anului 2013 s-au efectuat cîte două vizite de lucru la fiecare companie, o misiune incipientă de evaluare a capacităţilor beneficiarilor potenţiali de grant pentru punerea în aplicare a proiectelor propuse şi a doua misiune de monitorizare a implementării.
Activitatea 4.  Transferul bunelor practici pentru sectorul de cultivare a fructelor, cu referire, în special la instrumentele pentru metodele de producţie eficientă, accesul mai bun pe piaţă şi răspândirea de cunoştinţe şi tehnologii noi prin crearea de reţele şi stabilirea de contacte directe cu producători de fructe din ţările UE. Au fost efectuate 5 vizite de studiu pentru a spori informarea producătorilor şi exportatorilor moldoveni din diverse domenii, de  impactul direct sau indirect pe care îl au asupra competitivităţii lor pe piaţa internaţională şi în străinătate. Astfel de vizite s-au bazat pe conceptele specifice dezvoltate de Proiect în colaborare cu asociaţiile ale clienţilor şi partajate cu/de MIEPO. Delegaţi din partea MIEPO au luat parte regulat la aceste vizite de studiu. Rezultatele participării producătorilor moldoveni la vizitele de studiu sunt destul de încurajatoare.  În special, vizitele au oferit oportunitatea de a explora în continuare posibilităţile de cooperare existente ale producătorilor, informare cu privire la tehnologiile moderne  de clasificare, ambalare şi pre-răcire frigorifică/refrigereare a merelor, prunelor şi altor produse. Participanţii au dobândit cunoştinţe suplimentare referitor la avantajele şi dezavantajele liniilor de sortare existente şi au avut ocazia să examineze şi stabilească cele mai bune linii moderne potrivite pentru achiziţionare de către grupurile de producători - membri ai Asociaţiei consolidate.  Participanţii au învăţat din experienţele producătorilor şi exportatorilor Greciei, Olandei, Germaniei și Poloniei metode de stabilire a căilor posibile de unire a forţelor pentru a face faţă creşterii concurenţei pe pieţele internaţionale.  
Activitatea 5.  Facilitarea participării active a producătorilor/exportatorilor de fructe din Republica Moldova la târgurile şi expoziţiile din străinătate. În perioada anilor 2011-2013, Proiectul a susţinut participarea producătorilor din Republica Moldova la mai multe târguri internaţionale, în special la târgurile: World Food Moscow şi FruitLogistica Berlin.  Experţii în domeniu  consideră aceste două târguri fiind cele  mai relevante pentru producătorii moldoveni pentru promovarea produselor lor pe plan internaţional.

Ex: Victoria Cazac
